钦定古今图书集成/明伦汇编/氏族典/第106卷 > 裴冕
## 钦定古今图书集成/明伦汇编/氏族典/第106卷 > 裴冕

按《唐书裴冕传》：“冕字章甫，河中河东人。以荫再调渭
南尉，王𫟹表署判官，历殿中侍御史。及𫟹得罪，有诏
廷辩，冕位甚下，而抗言其诬。𫟹死，李林甫方用事，僚
属皆引去，独冕为敛葬，由是濅知名。元宗入蜀，诏皇
太子为天下兵马元帅，拜冕御史中丞，兼左庶子副
之。初，冕在河西，方召还，而道遇太子平凉，遂从至灵”
武，与杜鸿渐、崔漪同辞，进曰：“天意人事，属在殿下，宜
正位号，以安社稷。”凡五请，卒见听。太子即位，进冕中
书侍郎、同中书门下平章事。肃宗至凤翔，拜尚书右
仆射。两京平，封冀国公，出为剑南西川节度使。中书
舍人刘烜为李辅国所昵，冕表为判官，烜抵法，坐降
施州刺史，徙澧州。大历中，郭子仪言于代宗，复拜左
仆射、同中书门下平章事。入见，拜不能兴，不逾月卒。